**PLÁN HLAVNÝCH ÚLOH NA OBDOBIA ROKOV 2018 – 2022**

**/návrh/**

Aprílový snem Slovenskej asociácie športu na školách pri hodnotení činnosti za posledné volebné obdobie v podstate pozitívne hodnotil dosiahnuté výsledky vo všetkých oblastiach činnosti. Konštatoval, že vyhlásené súťaže KALENDÁRA boli uskutočnené bez väčších problémov, vrátane všetkých štyroch „SAŠŠ-kárskych“ olympiád. Bez medailového umiestnenia nezostali naši športovci ani na medzinárodných súťažiach ISF ( naposledy orientační bežci a plavci) a úrodu sme žali aj na poli diplomacie. Pokračovali sme vo formovaní vzťahov s partnerskou organizáciou školského športu v Ruskej federácii a po rokoch nežiadúceho stereotypu sme usilovali oživiť (predtým hlboké) kontakty s Českou asociáciou školských športových klubov. Za významný úspech na úseku medzinárodných vzťahov však možno považovať pridelenie MŠM ISF v cezpoľnom behu 2020 práve našej organizácii.

Skvele sme „zabodovali“ aj zorganizovaním celoštátnej konferencie o školskom športe, ktoré bolo aj pre našu organizáciu významnou inšpiráciou pre spracovanie dlhodobej koncepcie rozvoja (najmä) masového športu pod heslom troch „v“ – vízia, vytrvalosť, víťazstvo. A to najvýznamnejšie a najohromujúcejšie? STALI SME SA NÁRODNOU ŠPORTOVOU ORGANIZÁCIOU. Aj tu však treba pripomenúť, že to nie je iba zásluhou generácie posledného volebného obdobia, ale aj (a možno hlavne) pričinením stovák nadšencov školského športu z ranného obdobia formovania našej organizácie. Aj to je dôvod, prečo sa musíme stavať k tomuto oceneniu s úctou a pokorou.

Získanie statusu NÁRODNEJ ŠPORTOVEJ ORGANIZÁCIE musí byť určujúcim faktorom pri stanovovaní cieľov najbližšieho obdobia – štvorročného (volebného), ale aj o čosi vzdialenejšieho – 12 - 15 rokov. Predovšetkým treba prekonať „nálepku“ komisie pre organizovanie školských športových súťaží a stať sa plnohodnotným občianskym združením so všetkým, čo k tomu patrí – obsahom začínajúc, cez skvalitňovanie členskej základne až po vytváranie podmienok pre realizáciu náročných úloh. V podstate ide o to, čo je obsahom často vyslovovaného pojmu „MODERNÁ ORGANIZÁCIA EURÓPSKEHO TYPU“.

Vychádzajúc zo záverov snemu SAŠŠ, v nasledujúcom období preto považujeme za rozhodujúce:

1. V obsahu činnosti a pri vytváraní podmienok jeho napĺňania

* Pružne reagovať na aktuálne spoločenské potreby a dlhodobé koncepcie rozvoja slovenského športu – získavanie detí pre pravidelné športovanie a formovanie ich trvalého vzťahu k tejto činnosti, zvyšovanie športového majstrovstva detí a cieľavedomá práca s talentami (zefektívňovanie školských športových súťaží KALENDÁRA, projekt masového rozvoja športu pod názvom VÍZIA – VYTRVALOSŤ – VÍŤAZSTVO) dôsledne uplatňovať všeobecne presadzovanú zásadu HODNOTA ZA PENIAZE.
* neustále prehlbovať existujúci systém olympijskej výchovy – najmä v spolupráci so Slovenským olympijským výborom, Národným športovým centrom a ďalšími subjektmi. Osobitnú pozornosť venovať príprave Celoštátnej konferencie pod názvom „Výchova k športu a výchova prostredníctvom športu“ s dominantnou témou tohtoročnej Kalokagatie „POSOLSTVO DOBRA“
* V medzinárodných vzťahoch SAŠŠ za prioritu považovať prípravu Medzinárodných majstrovstiev ISF v cezpoľnom behu 2020, ale aj realizácii dohodnutých aktivít s Českou asociáciou školských športových klubov (100. výročie ČSR) a partnerom školského športu v Ruskej federácii. Vrátiť sa k projektu „MEDZINÁRODNÁ LIGA V4“.
* Pokračovať v procese skvalitňovania riadenia v podmienkach SAŠŠ – konkrétne úlohy, deľba práce, skvalitňovanie poznávacej a metodickej činnosti, nadviazanie na slušné výsledky vo vzdelávaní, ale najmä odštartovanie koncepcie získavania finančných prostriedkov k realizácii činnosti a znižovania finančnej závislosti od štátu.

1. V posilňovaní demokratických princípov pri určovaní smerovania SAŠŠ neustále zvyšovať podiel spolurozhodovania v orgánoch SAŠŠ v úzkej prepojenosti na posilňovanie zodpovednosti, kreovať široký aktív dobrovoľníkov v komisiách, aktívoch a sekciách, organizovať diskusie vo vnútri organizácie i diskusie verejné, celoštátne konferencie
2. V rozširovaní členskej základne zbaviť sa formálnych prístupov získavania členov SAŠŠ, spracovať systém perspektívneho zvyšovania počtu členov – najmä z radov terajších žiakov, využiť existujúci potenciál starších členov.
3. V širšom uplatňovaní schopnosti predvídať ďalší vývoj v oblasti slovenského športu (minimálne v horizonte 12 – 15 rokov) najmä v súvislosti s posilňovaním zdravia mládeže, jej fyzickej zdatnosti a psychickej odolnosti, včas reagovať na očakávané zmeny. To predpokladá dôslednejšie využívať možnosti novodobej techniky, vychádzať z vedeckých prognóz, dostupných analýz a štatistických údajov, ale aj záverov vedecko-technických konferencii.

Návrh spracoval a na rokovanie P-SAŠŠ predkladá:

Anton Javorka

čestný predseda SAŠŠ